b'\n_START_ARTICLE_\nMakrellfisker\n_START_SECTION_\nSystematikk\n_START_PARAGRAPH_\nI linneansk systematikk regnes makrellfiskene som underordenen Scombroidei. Gruppen fikk omtrent sitt n\xc3\xa5v\xc3\xa6rende omfang av Charles Tate Regan i 1909. Regan og mange senere forskere regnet ogs\xc3\xa5 luvar til makrellfiskene, men det er n\xc3\xa5 vist at denne fisken er et spesialisert medlem av Acanthuroidei._NEWLINE_Fylogenetiske studier basert p\xc3\xa5 molekyl\xc3\xa6rgenetikk viser at makrellfiskene er en polyfyletisk gruppe. Havgjedder, tr\xc3\xa5dstjerter og makrellfamilien danner en naturlig gruppe, som er mest i slekt med Scombrolabrax heterolepis og Pomatomus saltatrix. Sverdfisken er s\xc3\xb8sterarten til seilfiskene, og til sammen utgj\xc3\xb8r de gruppen Xiphioidei. Barracudaene er ikke n\xc3\xa6rt beslektet med andre makrellfisker.'